**MINISTARSTVO RADA, MIROVINSKOGA SUSTAVA, OBITELJI I SOCIJALNE POLITIKE**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**IZVJEŠĆE O NAMJENSKOM TROŠENJU SREDSTAVA ZA ISPLATU POMOĆI ZA OPSKRBU ENERGIJOM UGROŽENIH KUPACA U 2021.**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Zagreb, travanj 2022.**

**SADRRŽAJ**

1. I. UVOD 3
2. II. NAKNADA ZA UGROŽENOG KUPCA ENERGENATA 4

1. Status ugroženog kupca energenata 4

2. Naknada za ugroženog kupca energenata 4

3. Podaci o broju korisnika u 2021. godini 5

4. Podaci o utrošenim sredstvima u 2021. godini 6

1. III. ZAKLJUČAK 7

**I. UVOD**

Zakonom o socijalnoj skrbi pravo na naknadu za ugroženog kupca energenata uređeno je kao pravo koje se priznaje samcu ili kućanstvu koji ispunjava kriterije za stjecanje statusa ugroženog kupca koji su propisani propisima kojima se uređuje energetski sektor.

Pravo na naknadu za ugroženog kupca energenata uvedeno je u sustav socijalne skrbi Zakonom o izmjenama i dopunama Zakona o socijalnoj skrbi 2015. („Narodne novine“, br: 99/15) kao mjera kojom se nastoji spriječiti daljnje produbljivanje siromaštva onih kategorija korisnika energenata koji su procijenjeni najugroženijima.

Uredbom o kriterijima za stjecanje statusa ugroženog kupca energije iz umreženih sustava („Narodne novine“, br. 95/15) utvrđeni su kriteriji za stjecanje statusa ugroženog kupca kao i način prikupljanja sredstava. Također, Uredbom je propisana i obveza ministarstvu nadležnom za pitanja socijalne skrbi da izvještava Vladu Republike Hrvatske o namjenskom trošenju sredstava prikupljenih uplatom solidarne naknade za isplatu pomoći za opskrbu energijom ugroženih kupaca.

Uredbom o mjesečnom iznosu naknade za ugroženog kupca energenata, načinu sudjelovanja u podmirenju troškova energenata korisnika naknade i postupanju nadležnih centara za socijalnu skrb („Narodne novine“, br: 140/15) propisana je visina naknade, način sudjelovanja u podmirenju troškova energenata te postupanje nadležnih centara za socijalnu skrb.

Slijedom naprijed navedenog podnosi se Izvješće o namjenskom trošenju sredstava prikupljenih uplatom solidarne naknade za isplatu pomoći za opskrbu energijom ugroženih kupaca.

**II. NAKNADA ZA UGROŽENOG KUPCA ENERGENATA**

**1. Status ugroženog kupca energenata**

Pravo na naknadu na ugroženog kupca energenata (u daljnjem tekstu: NUKE) priznaje se samcu ili kućanstvu koji ispunjava kriterije za stjecanje statusa ugroženog kupca (u daljnjem tekstu: Status) koji su propisani propisima kojima se uređuje energetski sektor. Status utvrđuje centar za socijalnu skrb na zahtjev samca ili kućanstva.

Status može imati krajnji kupac na umreženom sustavu iz kategorije kućanstva koji je korisnik zajamčene minimalne naknade; član kućanstva koje je korisnik zajamčene minimalne naknade; korisnik osobe invalidnine, ili živi u kućanstvu s korisnikom osobne invalidnine.

U slučajevima kada postoji mogućnost priznavanja prava na naknadu za ugroženog kupca energenata bilo kao samcu ili članu kućanstva po više osnova, pravo se priznaje samo po jednoj osnovi.

Na temelju utvrđenog statusa korisnik ima pravo na subvencioniranje troškova električne energije u mjesecu u kojem je priznato pravo te svaki sljedeći mjesec, sve dok mu nadležni centar za socijalnu skrb rješenjem ne utvrdi prestanak prava na naknadu za ugroženog kupca energenata.

Pravo na subvenciju troškova električne energije može se iskoristiti prilikom plaćanja računa za troškove električne energije u poslovnicama Financijske agencije za svaki pojedini mjesec u roku od šest mjeseci od isteka mjeseca na koji se pravo na subvenciju električne energije odnosi.

**2. Naknada za ugroženog kupca energenata**

Naknada za ugroženog kupca energenata određuje se u iznosu do najviše 200,00 kuna mjesečno, a pravo na subvenciju troškova električne energije može se iskoristiti prilikom plaćanja računa za troškove električne energije u poslovnicama Financijske agencije u roku od šest mjeseci od isteka mjeseca na koji se rješenje odnosi uz predaju izvornog naloga za uplatu troškova električne energije.

Sredstva za isplatu pomoći za opskrbu energijom ugroženih kupaca prikupljaju se uplatom solidarne naknade koju uplaćuju kupci električne energije iz kategorije kućanstava. Solidarna naknada predstavlja dodatak na cijenu električne energije za krajnjeg kupca iz kategorije kućanstva i iznosi 0,03 kuna za svaki kWh potrošene električne energije. U visinu solidarne naknade nije uključen porez na dodanu vrijednost, sredstva prikupljena od solidarne naknade opskrbljivač jednom mjesečno uplaćuje na račun državnog proračuna, a evidentiraju se kao namjenska sredstva ministarstva nadležnog za poslove socijalne skrbi.

Naknada za ugroženog kupca energenata isplaćuje se na dnevnoj bazi na osnovi zbirnog izvještaja Financijske agencije u korist računa HR6610010051563200997 otvorenog pri Hrvatskoj narodnoj banci.

Prilikom isplate terete se odgovarajuće pozicije glave 08605 Ministarstvo rada, mirovinskoga sustava, obitelji i socijalne politike.

**3. Podaci o broju korisnika u 2021. godini**

U 2021. broj korisnika naknade za ugroženog kupca energenata prema mjesecima je bio sljedeći:

|  |  |
| --- | --- |
| **mjeseci** | **broj korisnika** |
| siječanj 2021. | 64.771 |
| veljača 2021. | 64.889 |
| ožujak 2021. | 64.942 |
| travanj 2021. | 64.580 |
| svibanj 2021. | 64.708 |
| lipanj 2021. | 64.508 |
| srpanj 2021. | 64.456 |
| kolovoz 2021. | 64.065 |
| rujan 2021. | 64.074 |
| listopad 2021. | 63.937 |
| studeni 2021. | 63.721 |
| prosinac 2021. | 63.674 |

Izvor: aplikacija SocSkrb

Iz iznesenih podataka vidljivo je smanjenje broja korisnika prava na naknadu za ugroženog kupca energenata od siječnja do prosinca 2021. godine, koji je smanjen za 1.097 korisnika, što u postotku iznosi 1,69%.

Prema podacima za 2020. broj ostvarenih prava na naknadu za ugroženog kupca energenata bio je 64.889 od čega samaca 29.807 i kućanstava 35.082.

**4. Podaci o utrošenim sredstvima u 2021. godini**

U 2021. utrošeno je po mjesecima kako slijedi:

|  |  |  |
| --- | --- | --- |
| **mjeseci** | **NUKE** | **UTROŠENO (U kn)** |
| siječanj 2021. | 64.771 | 9.118.546,78 |
| veljača 2021. | 64.889 | 9.145.342,48 |
| ožujak 2021. | 64.942 | 10.546.896,28 |
| travanj 2021. | 64.580 | 9.377.540,41 |
| svibanj 2021. | 64.708 | 10.212.504,75 |
| lipanj 2021. | 64.508 | 9.193.961,93 |
| srpanj 2021. | 64.456 | 10.096.304,55 |
| kolovoz 2021. | 64.065 | 9.239.110,68 |
| rujan 2021. | 64.074 | 9.533.219,39 |
| listopad 2021. | 63.937 | 10.142.662,28 |
| studeni 2021. | 63.721 | 9.867.778,04 |
| prosinac 2021. | 63.674 | 9.891.639,05 |
| Ukupno: |  | 116.365.506,62 |

Izvor: Izvršenje proračuna MROSP-a

**III. ZAKLJUČAK**

Pravo na naknadu za ugroženog kupca energenata uređeno je Zakonom o socijalnoj skrbi te Uredbama Vlade Republike Hrvatske kao mjera kojom se sprječava daljnje produbljivanje siromaštva onih kategorija korisnika energenata koji su procijenjeni najugroženijima.

U 2021. broj korisnika ovoga prava kreće se oko 64.000 s tendencijom pada broja korisnika krajem godine, moguće i zbog smanjenja broja korisnika zajamčene minimalne naknade kao najčešće kategorije korisnika prava na naknadu za ugroženog kupca energenata.

U 2021. na temelju dnevnih zbirnih izvještaja Financijske agencije isplaćeno je ukupno 116.365.506,62 kuna na posebni račun otvoren u Hrvatskoj narodnoj banci kako bi se planirana sredstva utrošila namjenski.